Höttur frá Egilsstöðum spilar í 1. deild í körfubolta karla á næstu leiktíð. Lokaumferð úrvalsdeildarinnar var leikin í gær.
Spennan var mikil fyrir lokaumferðina en fyrir leiki gærkvöldsins gátu tvö lið enn fallið úr deildinni og fjögur komist í úrslitakeppnina. Höttur stóð verst að vígi en Hattarmenn þurftu að vinna deildarmeistara Keflavík og um leið treysta á önnur úrslit. Hetti tókst þó ekki að vinna sinn leik og Höttur leikur því í 1. deildinni á næstu leiktíð, líkt og Haukar, sem þegar voru fallnir. Njarðvík endaði í 9. sæti deildarinnar og ÍR í því 10. Efstu átta lið deildarinnar fara í úrslitakeppnina. Deildameistarar Keflavíkur mæta liðinu í 8. sæti, Tindastóli, Þór Þorlákshöfn mætir Þór Akureyri, Stjarnan mætir Grindavík og Valur og KR etja kappi. Úrslitakeppnin hefst um næstu helgi en vinna þarf þrjá leiki til að komast í undanúrslit.
ÍBV vann Breiðablik í úrvalsdeild kvenna í gær, 4-2. Delaney Baie Pridham og Viktorija Zaicikova skoruðu tvö mörk hvor fyrir ÍBV en Kristín Dís Árnadóttir og Agla María Albertsdóttir gerðu mörk Breiðabliks. Skömmu áður en flautað var til hálfleiks fékk Olga Sevcova, leikmaður ÍBV, beint rautt spjald fyrir að slá Ástu Eir Árnadóttur, fyrirliða Breiðabliks, í andlitið og má gera ráð fyrir því að Olga fái nokkurra leikja bann. Þróttur og Valur gerðu markalaust jafntefli í Laugardalnum í hinum leik gærkvöldsins. Þór/KA tekur á móti Selfossi í dag og þá fær Stjarnan Keflavík í heimsókn. Leik Tindastóls og Fylkis, sem átti að fara fram á Sauðárkróki í dag, var frestað til 10. júní.
Fulham tapaði fyrir Burnley í ensku úrvaldseildinni í gærkvöld, 2-0, og tapið sendi Lundúnarliðið niður um deild. Fulham, West Bromwich Albion og Sheffield United munu því öll leik aí B-deildinni á næstu leiktíð. Ashley Westwood og Chris Wood gerðu mörk Burnley en Jóhann Berg Guðmundsson sat á varamannabekk Burnley og kom ekki við sögu. Manchester United tekur á móti Leicester í dag klukkan fimm og þá fær Southampton Crystal Palace í heimsókn korter yfir sjö.
Lokaumferð úrvalsdeildar karla í körfubolta var spiluð í gær. Átta lið hafa tryggt sér sæti í úrslitakeppninni. Höttur og Haukar spila í 1. deild að ári.